舟山大陆引水工程

舟山大陆引水工程是浙江省为咾解决舟山群岛淡水问题做个工程，是浙东引水工程个一部分，到2026年分成3期。一期工程1999年8月份开工造个，从宁波姚江引水，横穿杭州湾、灰鳖洋到岑港，设计引水流量每秒1立方米，年平均引水量2160万立方米，2003年8月份正式投用；二期工程2009年9月份开工个，2016年9月份开始用个，年平均引水量6600万立方米，是一期工程个3倍，勒垃马目凿出隻黄金湾水库进行调蓄，保障舟山本岛个用水需求；三期工程畀金塘岛等周边个岛带来年均1127万吨个水，解决舟山本岛附近几隻大个岛丄个用水问题。另外，嵊泗县就近从上海拉水过去。箇项工程是中国顶长、顶大个跨海运水工程，舟山老底子只好从上海、宁波开船运水个日脚结束哉。

 背景 
舟山勒垃海丄，是浙江淡水资源顶缺个地方，人均淡水资源拥有量只有得671立方米，只有全省人均个三分之一、全国人均个四分之一，接近国际丄向划个严重缺水警戒线。1950年开始，舟山平均每1.2年就会得碰着趟干旱。1996年舟山干得唻弗得了，全市3000多座水库、山塘侪干脱，河浜也裂开来，只好一直租船从宁波、上海运水到舟山，限时限量供水。

 工程 
 一期工程 
1999年8月份，舟山大陆引水一期工程开工，从宁波姚江出发，从镇海岚山水库东南大堤外头开始下穿杭州湾、灰鳖洋到岑港马目个岑港水库，输水管长67公里（也有话长76公里个），管径1米，跨海段长36.471公里，设计引水流量每秒1立方米，年平均引水量2160万立方米，2003年1月26号通水，同年8月份舟山碰巧碰着50年一遇个旱灾，正式投用。

 二期工程 
二期工程2008年立项，2009年9月份开工，从宁波姚江出发，到舟山新造个黄金湾水库。二期工程输水线路全长53.97公里，管径1.2米，设计引水流量每秒2.8立方米，年平均引水量7301万立方米,是中国海底输水钢管管径顶大个工程。2016年9月份，二期工程开始用。二期工程扩大引水规模，保证舟山个淡水供应弗断。

 三期工程 
三期工程好分成“一库八线”，“一库”指个是大沙调蓄水库，“八线”指个是宁波到舟山本岛引水三期工程、输配水工程、金塘岛引水工程、岱山引水二期工程、衢山岛引水工程、秀山岛引水工程、六横岛引水工程、普陀山引水工程。2016年9月份，三期工程获批，2017年开始分批次开工。管道工程全长179.9千米，当中陆上段81.9千米，跨海段96.6千米，隧洞长1.4千米。三期工程目的是解决舟山本岛附近几隻大个岛丄向个用水问题。

 嵊泗县大陆（小洋山）引水工程 
毕竟嵊泗县离舟山本岛远开八隻脚，离上海反而更加近，故咾嵊泗县单独让上海供水。箇隻工程从上海市小洋山出发，过海到嵊泗县泗礁岛个嵊泗县菜园镇马关水厂，管线长约莫36.43公里，包括跨海段31公里，项目设计引水规模近期每日天供水1万吨，远期提升到3万吨。2021年9月25号开工，2023年12月底完工，2024年正式投用，实现舟山群岛“海岛县大陆引水全覆盖”。

 参考 

Category:舟山